Dit is Erfenismaand - Koester jou taalerfenis so ... - Afrikaans.com
24 September is Erfenisdag – 'n openbare vakansiedag – maar ook 'n dag waarop ons so bietjie kan stilstaan en met waardering terugkyk na alles wat ons ontvang het – ook ons taal. Voor 1994 was dit bekend as Shakadag, waartydens Zoeloes hul koning herdenk het. Na 1994 is dit omskep in 'n dag waarop alle Suid-Afrikaners hul kulture en erfenis herdenk.
Wyle pres. Nelson Mandela het by geleentheid gesê:
"Afrikaans is 'n taal wat uit die bodem van Suid-Afrika gegroei en ontwikkel het, gevoed deur die verskeidenheid van tale en kulture in ons land, gewortel in die soeke na eie identiteit en vryheid. Sy krag en hoop op die toekoms was nog nooit spesiale bevoorregting nie, maar as een van die tale van Suid-Afrika wat skouer aan skouer tesame met ander tale met respek en gelyke regte die toekoms tegemoet moet gaan."
Ons vier ons taalerfenis so …
Ons koop dit, leef dit, praat dit en ons lees dit!
Ons maak seker dat elkeen van Afrikaans se mooi dialekte hul regmatige plek in die taalwêreld inneem deur dit te skryf, te spel en te lees!
Ons maak seker dat Afrikaans nooit, nooit, nooit weer met politieke etikette opgesaal word nie.
Ons ken ons taal se oorsprong en vier die feit dat dit 'n taal uit en van Afrika is.
Ons hoef nie kunsmatige blink woorde te gebruik nie, eerder gewone opwindende woorde en ons kan elke dag nuwes skep.
Afrikaans is die derde grootste taal in Suid-Afrika en een van die min tale wat oor die afgelope eeu in 'n hoëfunksietaal kon ontwikkel, dus maak ons seker ons kinders word onderrig in hul moedertaal en gee hul so 'n hupstoot op hul pad na sukses.
En … ons besoek die Taalmonument sodat jy die omvang van die prestasie kan geniet!
Afrikaans het soveel om te bied en dis belangrik om op hoogte van jou taal se prestasies te bly. Hier is enkele hoogtepunte:
Afrikaans.com – Afrikaans se eie webtuiste
Die Woordeboek van die Afrikaanse Taal (WAT) – Deel XV nou uit
Die Algemene Woordeboek van Eietydse Afrikaans (AWEA)
VivA Afrikaans – Virtuele Instituut vir Afrikaans – inligtings- en woordeboekportaal
Die Spraakatlas van Afrikaans
Die boek – So kry ons Afrikaans – deur wyle Christo van Rensburg
Die boek – Die storie van Afrikaans (uit Europa en van Afrika) deur prof. Wannie Carstens en EH Raidt
Talle organisasies werk vir Afrikaans – Moedertaal in Onafhanklike Skole (MOS), Trust vir Afrikaanse Onderwys (TAO), Afrikaanse Onderwysnetwerk (AON) en Die Afrikaanse Taalraad (ATR)
En dan … die talle feeste, boeke, flieks en die media wat Afrikaans en sy kultuur vier.
As jy 'n Afrikaansspreker is, of sommer net lief is vir die taal, moedig ons jou aan om jou taal te koester en elke dag met trots te LEEF. Doen jou deel, want … #jouafrikaanstel.